അസം മിസോറം അതിര്ത്തിയില് കേന്ദ്രസേന ഇറങ്ങി ഗുവാഹത്തി അസം മിസോറം അതിര്ത്തിയില് സ്ഥിതിഗതികള് സാധാരണനിലയിലാകുന്നുവെന്ന് കച്ചാര് ജില്ലാ അധികൃതര്. അതിര്ത്തി മേഖലയായ ലൈലാപൂരില് കേന്ദ്രസേനയെ വിന്യസിച്ചു. പൊലീസ് അതത് സംസ്ഥാന അതിര്ത്തിയില് 100 മീറ്റര് ഉള്ളിലാണ് നില്ക്കുന്നത്. സംഘര്ഷമുണ്ടായ മേഖലകളിലേക്ക് പോകാന് ആളുകള്ക്ക് അനുവാദമില്ല. അസമിന്റെ സാമ്ബത്തിക ഉപരോധത്തെ തുടര്ന്ന് ചിലയിടങ്ങളില് തര്ക്കമുണ്ടായെങ്കിലും മറ്റ് അനിഷ്ട സംഭവങ്ങള് റിപ്പോര്ട്ട് ചെയ്തിട്ടില്ലെന്നും ജില്ലാ അധികൃതര് പറഞ്ഞു. തര്ക്കപരിഹാരത്തിന് ഇരു സംസ്ഥാനത്തെയും ചീഫ് സെക്രട്ടറിമാരും പൊലീസ് മേധാവികളും കേന്ദ്ര ആഭ്യന്തര സെക്രട്ടറി അജയ് ഭല്ലയുടെ അധ്യക്ഷതയില് ബുധനാഴ്ച ചേര്ന്ന യോഗത്തില് പൊലീസ് സേനകളെ പിന്വലിക്കാനും കേന്ദ്ര അര്ധ സൈനിക വിഭാഗത്തെ സിഎപിഎഫ് അതിര്ത്തിയില് നിയോഗിക്കാനും ധാരണയായിരുന്നു. തിങ്കളാഴ്ചയുണ്ടായ സംഘര്ഷത്തില് ആറ് പൊലീസുകാര് ഉള്പ്പെടെ ഏഴ് അസംകാരാണ് കൊല്ലപ്പെട്ടത്. അസമിന്റെ സാമ്ബത്തിക ഉപരോധം അവസാനിപ്പിക്കാന് കേന്ദ്ര ഇടപെടല് വേണമെന്ന് മിസോറം ആവശ്യപ്പെട്ടു. മിസോറമിലേക്കുള്ള ചരക്കുനീക്കമടക്കം നടക്കാത്തത് ജനജീവിതത്തെ സാരമായി ബാധിക്കുന്നതായി മിസോറം ആഭ്യന്തര സെക്രട്ടറി കേന്ദ്ര ആഭ്യന്തര സെക്രട്ടറിക്ക് അയച്ച കത്തില് അറിയിച്ചു.